## Ciutat de la Llum torna a acollir un rodatge del director Juan Antonio Bayona dotze anys després de ‘Lo imposible’

*** Gran coneixedor de les capacitats dels estudis alacantins, Bayona ha triat el tanc d’aigua per al rodatge d’una complexa superproducció publicitària
* La consellera d’Innovació, Indústria, Comerç i Turisme destaca que “en menys d’un any Ciutat de la Llum se situa com una de les grans infraestructures cinematogràfiques més demandada per la indústria internacional”**

Ciutat de la Llum ha rebut de nou el prestigiós director i guionista Juan Antonio Bayona, que, dotze anys després de gravar la mítica pel·lícula *Lo imposible*, ha tornat este estiu als estudis alacantins per a rodar una superproducció publicitària per a una coneguda marca automobilística.

La consellera d’Innovació, Indústria, Comerç i Turisme, Nuria Montes, ha assenyalat que “amb este rodatge, i els de les sèries *Venom* i *The Walking Dead*, Ciutat de la Llum ha superat les nostres millors expectatives”.

A més, Montes ha subratllat que “Ciutat de la Llum s’ha situat en pràcticament menys d’un any com una de les infraestructures cinematogràfiques més demandades per la indústria internacional”.

**Tanc d’aigua**

Bayona i el seu equip ja van rodar en 2012 en el tanc d’aigua de Ciutat de la Llum bona part de les escenes aquàtiques que recreaven el terrible tsunami que va assolar les costes de Tailàndia en 2004.

Este film va comptar amb un repartiment internacional, en el qual destaquen els noms d’Ewan McGregor, Naomi Watts i Tom Holland, i va permetre donar a conéixer mundialment el tanc d’aigua com a referent per als rodatges aquàtics.

Per a reproduir els efectes del sisme submarí, esta producció va utilitzar llavors un innovador sistema generador d’onatge que permetia moure fins a 13 milions de litres d’aigua dins del fossat aquàtic per a la gravació detallada de cada moviment de les aigües i dels personatges.

Després d’esta experiència exitosa, i com a gran coneixedor de les possibilitats que oferix Ciutat de la Llum, el director de *La sociedad de la nieve* ha triat de nou el tanc d’aigua de Ciutat de la Llum per a filmar el seu últim projecte, *There is no second*, el nou anunci de Cupra llançat esta mateixa setmana.

L’anunci combina diferents estils, des de l’animació i CGI (*computer generated image*) fins al metratge original que evoca el cinema i l’esport, i establix paral·lelismes amb el disseny del vehicle. Les escenes aquàtiques rodades en el tanc alacantí destaquen pel seu caràcter èpic i evocador, que ajuden a emfatitzar el missatge que trasllada l’anunci.

Esta superproducció ha sigut ideada per l’agència creativa &Rosàs, que ha comptat amb la productora Roma i amb el director mencionat, Juan Antonio Bayona, que precisament és ambaixador de la marca de cotxes des de desembre de l’any passat.

Fecha: 05/09/2024